NARIADENIE KOMISIE (ES) č. 1609/2005
z 30. septembra 2005,
ktorým sa na hospodársky rok 2005/2006 znižuje zaručené množstvo v rámci výrobných kvót pre odvetvie cukru a predpokladané maximálne zásobovacie potreby rafinérií v rámci preferenčných dovozov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (1), najmä na jeho článok 10 ods. 6 a článok 39 ods. 6,
keďže:
(1)
Článok 10 ods. 3 a 4 nariadenia (ES) č. 1260/2001 stanovuje, že zaručené množstvo v rámci výrobných kvót by sa do 1. októbra každého hospodárskeho roka malo znížiť, ak odhady na predmetný rok ukážu, že exportovateľný zostatok s nárokom na náhradu je vyšší ako maximum ustanovené dohodou o poľnohospodárstve uzatvorenou na základe článku 300 ods. 2 zmluvy.
(2)
Odhady na hospodársky rok 2005/2006 ukazujú existenciu exportovateľného zostatku, ktorý presahuje maximum ustanovené v dohode o poľnohospodárstve. Treba preto stanoviť celkové zníženie zaručeného množstva a rozdeliť ho medzi cukor, izoglukózu a inulínový sirup na jednej strane a príslušné výrobné regióny na druhej strane, s použitím koeficientov ustanovených v článku 10 ods. 4 nariadenia (ES) č. 1260/2001.
(3)
V súlade s článkom 10 ods. 5 nariadenia (ES) č. 1260/2001 každý členský štát rozdelí jemu odpovedajúci rozdiel medzi výrobné podniky zriadené na jeho území na základe pomeru medzi ich A a B kvótami pre príslušný výrobok a základným množstvom A a základným množstvom B pre tento výrobok a pre členský štát.
(4)
Článok 39 ods. 5 nariadenia (ES) č. 1260/2001 stanovuje, že zníženie zaručeného množstva vedie ku zníženiu predpokladaných maximálnych zásobovacích potrieb rafinérií Spoločenstva surovým cukrom na predmetný hospodársky rok. Treba preto stanoviť zníženie zodpovedajúce týmto potrebám a prerozdeliť ho medzi príslušné členské štáty.
(5)
Mali by sa stanoviť časové lehoty, v rámci ktorých členské štáty určia zníženia uplatniteľné na jednotlivé podniky na ich území.
(6)
Vzhľadom na lehotu stanovenú v nariadení (ES) č. 1260/2001 musí toto nariadenie nadobudnúť účinnosť dňom jeho uverejnenia v Úradnom vestníku Európskej únie.
(7)
Riadiaci výbor pre cukor nevydal žiadne stanovisko v lehote, ktorá mu bola pridelená jeho predsedom,
PRIJALA TOTO NARIADENIE:
Článok 1
1. Podľa článku 10 ods. 4 nariadenia (ES) č. 1260/2001 sa zaručené množstvo na základe výrobných kvót na hospodársky rok 2005/2006 znižuje o 1 891 747,7 ton vyjadrených ako ekvivalent bieleho cukru.
2. Zníženie uvedené v odseku 1, ako aj základné množstvá, ktoré sa po znížení použijú na pridelenie výrobných kvót výrobným podnikom na hospodársky rok 2005/2006, sú stanovené v časti A prílohy, rozdelené podľa výrobkov a regiónov.
3. Členské štáty do 1. novembra 2005 stanovia príslušné zníženie pre jednotlivé výrobné podniky, ktorým bola na hospodársky rok 2005/2006 pridelená výrobná kvóta a ich kvóty A a B upravené v súlade s týmto znížením.
Článok 2
1. Podľa článku 39 ods. 5 nariadenia (ES) č. 1260/2001 sa predpokladané maximálne zásobovacie potreby rafinérií Spoločenstva pre hospodársky rok 2005/2006 znižujú o 14 676 ton vyjadrených ako ekvivalent bieleho cukru.
2. Zníženie uvedené v odseku 1 sa prerozdelí medzi členské štáty v súlade s časťou B prílohy.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. septembra 2005